Raspberry Pi

Raspberry Pi – nedideli (banko kortelės ar cigarečių pakelio dydžio) vienos plokštės kompiuteriai. Plėtojami britiško fondo Raspberry Pi. Sandara pagrįsta Broadcom kompaktine sistema (System-on-a-Chip) su ARM procesoriais.

Pradinis sumanymo siekis buvo skatinti informatikos ugdymą mokyklose ir besivystančiose šalyse. Tačiau pradinis modelis paplito labiau, nei tikėtasi. Dėl nedidelės kainos, modalumo ir atviro dizaino jis naudojamas labai plačiai, pvz., meteorologijoje, kaip žaidimų konsolė ar žiniatinklio serveris.

Serijos ir kartos 
Kiekviena iš trijų Raspberry Pi serijų turi po kelias išleistas kartas. Visi Raspberry Pi modeliai gaminami su ARM procesoriais, tačiau ne visos serijos turi grafinius procesorius ir palaiko grafinę išvestį.

Raspberry Pi
 Pirmos kartos Raspberry Pi Model B buvo išleistas 2012 m. vasarį, vėliau – paprastesnis ir pigesnis Model A bei patobulinti A+ bei B+ modeliai.
 2015 m. vasarį buvos išleistas Raspberry Pi 2 su 1 GB operatyviosios atminties ir 32 bitų procesoriumi. Šio modelio 1.2 revizija jau turėjo ARM Cortex-A53 64 bitų procesorių.
 Raspberry Pi 3 Model B buvo išleistas 2016 m. vasarį, su galimybe pakrauti operacinę sistemą per USB, nenaudojant atminties kortelės.
 Raspberry Pi 4 Model B išleistas 2019 m. birželį, su 1.5 GHz 64-bitų ARM Cortex-A72 procesoriumi ir 1, 2, 4 arba 8 GB operatyviosios atminties bei dvejomis micro-HDMI jungtimis, leidžiančiomis prijungti iki 4K skiriamosios gebos monitorius.
 Raspberry Pi 400 buvo išleistas 2020 m. lapkritį, kitokios formos nei ankstesni modeliai. Tai Raspberry Pi kompiuteris sutalpintas klaviatūroje su papildomomis jungtimis kaip USB, micro-HDMI ir Gigabit Ethernet.

Raspberry Pi Zero
 Mažesnio dydžio Raspberry Pi Zero su mažiau įvesties/išvesties jungčių išleistas 2015 m. lapkritį ir pardavinėtas už 5 JAV dolerius. Atnaujintas Raspberry Pi Zero W su belaidės sąsajos (Wi-Fi bei Bluetooth) galimybėmis paleistas į prekybą 2017 m. sausį už 10 JAV dolerių.
 Pirmasis modelis iš Zero serijos su 64 bitų procesoriumi Raspberry Pi Zero 2 W buvo išleistas 2021 m. spalį.

Raspberry Pi Pico
 Raspberry Pi Pico buvo išleistas 2021 m. sausį su 264 KB operatyviosios atminties, 2 MB duomenų saugyklos talpa ir pardavinėtas už 4 JAV dolerius. Patobulintas Raspberry Pi Pico W su Wi-Fi palaikymu ir 6 JAV dolerių kaina išleistas 2022 m. birželį.

Raspberry Pi Compute Module
 Minimali Raspberry Pi versija su integruota talpykla Raspberry Pi Compute Module buvo išleista 2014 m. kovą. Šis kompiuteris turi tik vieną jungtį (SODIMM), kuri leidžia prijungti norimus įrenginius arba praplėtimo plokštę su įprastomis jungtimis kaip HDMI ar USB. Įrenginys turi Arm Cortex-A53 procesorių, 512 MB operatyviosios atminties ir 4 GB talpyklos vietos.
 2017 m. vasarį išleistas Raspberry Pi Compute Module 3 su Pi Model 3 aparatine įranga (greitesniu procesoriumi ir 1 GB RAM).
 Atnaujinto dizaino Raspberry Pi Compute Module 4 išleistas 2020 m. spalį su Arm Cortex-A72 procesoriumi. Šios kartos Compute Module vietoje SODIMM jungties turi dvi 100 kontaktų jungtis, palaikančias dar ir PCIe. Siūlomos įvairios Compute Module 4 konfigūracijos su 1, 2, 4 arba 8 GB operatyviosios atminties bei 8, 16 ir 32 GB talpyklos. Raspberry Pi Compute Module 4 Lite parduodamas be integruotos talpyklos ir palaiko išorinę SD kortelę.

Jungtys 
Raspberry Pi kompiuteriai turi programuojamas jungtis.
Jos leidžia programuojant kontroliuoti kontaktų signalus, taip valdant išorinius prietaisus kaip LED diodai ar nedideli elektriniai motorai.
Modeliai, turintys 40 kontaktų jungtį (40-pin GPIO jungtis):
 Raspberry Pi A+ ir B+
 Raspberry Pi 2 B
 Raspberry Pi 3 A+, B ir B+
 Raspberry Pi 4
 Raspberry Pi Zero, Zero W, Zero WH
 Raspberry Pi Zero W 2
Raspberry Pi Zero ir Zero W jungtys neturi kištukų. Juose yra skylutės, leidžiančios prilituoti laidus.

Įvestis/Išvestis 
Visi Raspberry Pi modeliai, išskyrus Pi Zero turi HDMI arba micro-HDMI jungtis,
leidžiančias prijungti išorinius monitorius.
Raspberry Pi 1, 2, 3 ir 4 modeliai taip pat turi 3,5mm audio ir bent vieną USB jungtį.
Šios serijos „B“ modeliuose yra ir laidinio interneto RJ-45 jungtis.

Operacinės sistemos 
Raspberry Pi fondas suteikia galimybę parsisiųsti nemokamą operacinę sistemą Raspberry Pi OS,
paremtą Linux distributyvu Debian.
32 bitų Raspberry Pi OS versija veikia ant visų Raspberry Pi kompiuterių
ir yra rekomenduojama visiems naudotojams,
o modeliai su 64 bitų procesoriumi palaiko atitinkamai ir 64 bitų versiją.

Taip pat yra trečių šalių operacinės sistemos
kaip Ubuntu, Windows 10 IoT Core ar LibreELEC,
pritaikytos veikti ant Raspberry Pi kompiuterių.

Pardavimai 
Iki 2015 m. buvo parduoti daugiau nei penki milijonai Raspberry Pi kompiuterių, taip jie virto geriausiai parduodamais Jungtinėje Karalystėje sukurtais kompiuteriais. 2017 m. kovą jau buvo parduoti 12,5 mln. vienetai ir Raspberry Pi tapo trečiu geriausiai parduodamu bendros paskirties kompiuteriu, po kompanijos Apple kuriamų Macintosh ir kompiuterių su Windows operacine sistema.

Šaltiniai 
  
 
  
  
  
  
  
  
  
  
  
  
  
  
  
  

Kompiuteriai